กรณีศึกษา ธุรกิจแบรนด์เนมมือสอง ออนไลน์
“ถ้ามีคนขายสินค้าแบรนด์หรูมือสองในราคาเพียงไม่กี่พันบาท เราจะมั่นใจได้อย่างไรว่า สินค้าชิ้นนั้นไม่ใช่ของปลอม”  เรื่องนี้เป็นปัญหาทั้งผู้ขายและผู้ซื้อในตลาดแบรนด์เนม เพราะผู้ขายก็อยากที่จะขายสินค้าของตัวเองออกไปให้เร็วที่สุด ส่วนผู้ซื้อก็ไม่มั่นใจในสินค้า  แต่ถ้าเราสามารถพิสูจน์ได้ว่าสินค้าชิ้นนั้นเป็นของแท้ การซื้อขายแบรนด์หรูก็จะไม่ได้เป็นเรื่องยากอีกต่อไป  ไอเดียนี้ได้กลายเป็นจุดเริ่มต้นของสตาร์ตอัปมูลค่ากว่าหมื่นล้านบาท ที่มีชื่อว่า The RealReal  The RealReal มีโมเดลธุรกิจแบบไหน และเกิดขึ้นได้อย่างไร  ลงทุนแมนจะเล่าให้ฟัง
26 เม.ย. 2562

กรณีศึกษา ธุรกิจแบรนด์เนมมือสอง ออนไลน์ / โดย ลงทุนแมน
“ถ้ามีคนขายสินค้าแบรนด์หรูมือสองในราคาเพียงไม่กี่พันบาท
เราจะมั่นใจได้อย่างไรว่า สินค้าชิ้นนั้นไม่ใช่ของปลอม”
เรื่องนี้เป็นปัญหาทั้งผู้ขายและผู้ซื้อในตลาดแบรนด์เนม
เพราะผู้ขายก็อยากที่จะขายสินค้าของตัวเองออกไปให้เร็วที่สุด
ส่วนผู้ซื้อก็ไม่มั่นใจในสินค้า
แต่ถ้าเราสามารถพิสูจน์ได้ว่าสินค้าชิ้นนั้นเป็นของแท้
การซื้อขายแบรนด์หรูก็จะไม่ได้เป็นเรื่องยากอีกต่อไป
ไอเดียนี้ได้กลายเป็นจุดเริ่มต้นของสตาร์ตอัปมูลค่ากว่าหมื่นล้านบาท
ที่มีชื่อว่า The RealReal
The RealReal มีโมเดลธุรกิจแบบไหน
และเกิดขึ้นได้อย่างไร
ลงทุนแมนจะเล่าให้ฟัง
เรื่องเริ่มจากคุณ Julie Wainwright เป็นนักธุรกิจหญิงชาวอเมริกันที่ผ่านมรสุมครั้งใหญ่ของชีวิต
นั่นก็คือ การจบชีวิตคู่พร้อมกับ ธุรกิจสัตว์เลี้ยงที่ล้มละลายลงภายในวันเดียวกัน
หลังจากนั้นเธอได้ใช้ชีวิตในแต่ละวันกับการออกกำลังกายและวาดภาพ
พอมีสภาวะจิตใจที่ดีขึ้นแล้ว เธอจึงตัดสินใจที่จะกลับไปทำงานบริษัทอีกครั้ง
แต่ปรากฏว่างานที่ทำกลับไม่ได้สร้างแรงบันดาลใจต่อการใช้ชีวิตของเธอเท่าไร
เวลาผ่านไป..
คุณ Julie รู้สึกว่าถึงเวลาที่ควรจะทำอะไรสักอย่างเพื่อเปลี่ยนแปลงชีวิตตัวเอง
แล้วความบังเอิญครั้งใหญ่ก็ได้เกิดขึ้น
คุณ Julie สังเกตเห็นเพื่อนของเธอกำลังซื้อเสื้อผ้าแบรนด์เนมมือสองจากร้านค้าจริง แทนที่จะไปซื้อในออนไลน์ผ่าน ebay
เหตุผลหลักก็คือเธอไม่มั่นใจว่าจะได้ของแท้ถ้าซื้อผ่านที่อื่น
ซึ่งสินค้าแบรนด์เนมมีราคาแพง คงไม่ดีนักถ้าผู้ซื้อโดนหลอก
เมื่อได้ฟังเหตุผลแล้วคุณ Julie จึงได้รีบกลับมาหาข้อมูลเกี่ยวกับแบรนด์หรู
ซึ่งเธอพบว่า ตลาดแบรนด์หรูในสหรัฐอเมริกามีมูลค่ารวมสูง 50,000 ล้านดอลลาร์สหรัฐต่อปี
พอทุกอย่างลงตัว คุณ Julie จึงตัดสินใจเริ่มธุรกิจเว็บไซต์ซื้อขายสินค้าแบรนด์หรูมือสองที่มีชื่อว่า The RealReal ที่จะทำให้ผู้ซื้อมั่นใจได้ว่าเป็นของจริง
ธุรกิจ The RealReal ถูกก่อตั้งขึ้นในปี 2011
โดยในช่วงแรกเธอใช้แบรนด์หรูกว่า 60 ชิ้นจากตู้เสื้อผ้าของตัวเองวางขายลงในเว็บไซต์
หลังจากนั้น เธอได้เริ่มติดต่อหาลูกค้าที่ต้องการขายสินค้าของแบรนด์ต่างๆ เช่น Chanel, Hermès, Louis Vuitton, Cartier, Rolex และ Van Cleef & Arpels
แล้วรายได้ของ The RealReal มาจากไหน?
การฝากขายสินค้า The RealReal จะทำการหักไว้ 30% จากราคาขาย
โดย The RealReal จะไปรับสินค้าจากผู้ฝากขายมาตรวจสอบก่อนว่าเป็นของจริง หลังจากนั้นจึงค่อยนำสินค้าลงขายในเว็บไซต์
ในปีแรก The RealReal มียอดขายสูงถึง 10 ล้านดอลลาร์สหรัฐ
และระดมทุนได้กว่า 173 ล้านดอลลาร์สหรัฐในอีกไม่กี่ปีถัดมา
หลังจากนั้นกิจการก็เติบโตเรื่อยมา
ปี 2017 The RealReal ยอดขายอยู่ที่ 500 ล้านดอลลาร์สหรัฐ
ยอดดาวน์โหลดแอปพลิเคชัน The RealReal อีกกว่า 160,000 ครั้งต่อเดือน
มีพนักงานรวมกันกว่า 950 คน
ล่าสุด The RealReal ถูกประเมินมูลค่าไว้สูงถึง 450 ล้านดอลลาร์สหรัฐ หรือประมาณ 14,000 ล้านบาท
ในวันที่ทุกอย่างของชีวิตพังทลายลงมา
คงไม่ได้แปลกที่เราจะรู้สึกท้อแท้หรือสิ้นหวัง
แต่สุดท้ายแล้ว ชีวิตก็คงต้องดำเนินต่อไป
เพื่อตามหาความฝันของชีวิตใหม่อีกครั้ง
ซึ่งไม่แน่ว่าความฝันนั้น อาจจะเกิดขึ้นจากสิ่งที่อยู่ใกล้ตัว
ถ้าเราลองสังเกต และหยิบมันขึ้นมา
ก็อาจประสบความสำเร็จ กลายเป็นธุรกิจมูลค่าหมื่นล้าน
เหมือนอย่างคุณ Julie ที่ก่อตั้ง The RealReal ก็เป็นไปได้..
“I had to finally say nobody is going to give me my dream job, 
so I better figure it out myself.” - Julie Wainwright
“ไม่มีใครที่จะให้งานในฝันกับฉันได้ ฉันจึงต้องหามันด้วยตัวเอง” - Julie Wainwright ผู้ก่อตั้ง The RealReal
----------------------
ติดตามเรื่องหลากหลาย จากผู้เขียนเก่งๆในแอป blockdit
นอกจากนั้น เรายังเขียนเองได้ และสามารถสร้างรายได้ในนี้
โหลดแอปได้ที่ 
สั่งซื้อหนังสือลงทุนแมน 10.0 
ช่วง Pre-order พิเศษ กดรับคูปองส่วนลด 20% (มีจำนวนจำกัด) ได้ที่
Lazada: 
Shopee: 
----------------------
References
-
-
-